Scurtături și funcții ale navigării prin obiecte

Acesta este un scurt tutorial text atașat demonstrației audio, care constituie de altfel suportul scris pentru utilizarea Object Nav cu NVDA. De asemenea, putem preciza că este o actualizare/adăugire la tutorialul făcut în 2017 pentru extensia Object Nav. Documentul conține scurtăturile de bază pentru cele două scheme de tastatură disponibile, desktop/laptop, explicațiile noțiunilor elementare de obiect și examinare ecran, precum și câteva date interesante despre emulatoarele de mouse sau alte modalități de folosire a cursorului. Ceea ce veți auzi în tutorialul înregistrat se regăsește aproape integral și în text, întrucât rolurile celor două sunt complementare. Înregistrarea este o demonstrație care ajută în aplicarea practică a noțiunilor, iar partea scrisă reprezintă o schematizare a tuturor detaliilor prezentate, un mod eficient și ușor de a găsi elementele dorite mai rapid. Totul a fost gândit în așa fel încât utilizatorii să nu aibă niciun impediment, informația fiind disponibilă în două variante la-ndemână pentru oricine. Fără alte introduceri inutile, vom trece la expunerea primului capitol, explicarea noțiunilor de bază.

Ce este Object Nav?

Unde și când îl folosim?

Ce înțelegem prin noțiunea de „obiect”?

Object nav, sau navigarea prin obiecte, este un mod de utilizare a cursorului cu NVDA, similară cu JAWS-Cursor și cu modul implicit de navigare cu VoiceOver. De regulă, această alternativă se folosește în cazul ferestrelor în care apar dialoguri, popup-uri și în general, elemente de interfață inaccesibile. Uneori nu putem ajunge la componente, fie ele butoane, tabulatoare sau porțiuni de text dintr-o notificare folosind navigarea tradițională, cu tab, săgeți și enter, așa că ne vom servi de cealaltă modalitate. Aceasta funcționează similar cu modul în care este utilizat un mouse, în sensul că totul apare ierarhic, se focalizează, se selectează, se examinează și se accesează ca atare. De altfel, majoritatea scurtăturilor implică taste de pe blocul numeric. Chiar dacă vom prezenta în mare doar scurtăturile pentru schemele de tastatură, desktop&laptop, asta nu înseamnă că nu putem aplica și comenzile de mouse pentru a naviga prin obiecte. Motivul pentru care nu includem asta în demonstrație poate fi asociat și cu dificultatea pe care o presupune, dar în principal se leagă de ideea de emulare în sine, ceea ce presupune utilizarea tastaturii în locul mouse-ului.

Totuși, ce înțelegem prin noțiunea de obiect? Răspunsul e simplu, orice element de pe ecran. Fie că vorbim de o casetă de text, un buton sau chiar o listă de elemente, atâta timp cât poate fi accesat și manipulat individual, este un obiect. Cu toate acestea, trebuie să ținem seama de faptul că totul este așezat ca într-o arborescență, așa că un element poate conține altele, de exemplu o listă poate conține mai multe butoane, o porțiune de text poate avea mai multe fragmente, o bară de meniuri este compusă din categorii, secțiuni, subsecțiuni și opțiuni în sine. Apropo de acest aspect, deși navigarea prin obiecte este în principal destinată utilizării acolo unde interfața nu este atât de accesibilă, ea poate fi folosită și ca un mod de examinare și accesare a unor elemente atunci când ne familiarizăm cu un soft sau pur și simplu vrem să localizăm ceva. Spre exemplu, dacă o bară de meniuri se deschide în mod normal cu tasta alt și putem apoi să navigăm normal cu săgețile și cu tab, activând toate opțiunile cu enter sau spațiu și extinzând submeniurile și tabulatoarele după bunul plac, navigarea prin obiecte ne poate oferi o altfel de vizualizare. De asemenea, examinarea mai poate însemna și citirea fracționată a conținutului, în special a textului, pe paragrafe, rânduri, respectiv cuvinte și caractere, la care se adaugă și funcția pronunției fonetice, adică asocierea fiecărei litere cu un cuvânt sugestiv, întâlnită mai des la tastaturile virtuale, în special pe telefon.

Scurtături

Acum că am lămurit chestiunile generale, ar fi cazul să aruncăm o privire asupra comenzilor pentru fiecare schemă de tastatură în parte. Înainte de a face asta însă, trebuie să precizăm faptul că, deși sunt menționate cifre, acestea implică de fapt tastele corespunzătoare de pe blocul numeric, care trebuie să fie dezactivat pentru ca totul să aibă efect.

Pentru ca totul să fie clar, vom prezenta comenzile, menționând și schema de tastatură căreia îi aparțin. Să începem !

Obiectul următor: NVDA+6 (desktop), NVDA+Shift+Săgeată dreapta pentru schema laptop

Obiectul anterior: NVDA+4 (desktop), NVDA+Shift+Săgeată stânga pentru laptop

Ascensiune cu un nivel în ierarhie: NVDA+8 (desktop), NVDA+Shift+Săgeată sus pentru laptop

Coborâre cu un nivel în ierarhie: NVDA+2 (desktop), NVDA+Shift+Săgeată jos pentru laptop

Citirea obiectului curent : NVDA+5 (Desktop), NVDA+Shift+O pentru laptop

Taste de examinare :

4 : cuvântul anterior

6 : cuvântul următor

1 : caracterul anterior

2 : caracterul următor

7 : rândul anterior

9 : rândul următor

8 : rândul curent

2 : caracterul curent

5 : cuvântul curent

Dacă apăsați de două, respectiv 3 ori pe oricare dintre tastele 2, 5 și 8, veți auzi la un moment dat conținutul citit pe litere în cazul cuvintelor și rândurilor, respectiv corespondențele fonetice în toate cazurile

Cam asta e tot.

Vă urăm utilizare plăcută și sperăm că v-a fost de folos !